ชูกองETFเก็งกำไรหุ้นเด้ง
ฟิลลิปชี้กรีซยังกดตลาดผันผวน&#8216;ยูโอบี&#8217;ขายกองหุ้นจีนเป้า7%
30 พ.ค. 2555

ฟิลลิปชี้กรีซยังกดตลาดผันผวน‘ยูโอบี’ขายกองหุ้นจีนเป้า7% 
ฟิลลิปมองสินทรัพย์เสี่ยงยังจะผันผวน แนะเก็งกำไรกอง ETF เด้งตามสัญญาณเทคนิค “ยูโอบี” ออกกองทุนซื้อหุ้นจีน เป้า 7% ใน 1 ปี
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ในระหว่างที่ตลาดกำลังรอผลการเลือกตั้งรัฐบาลกรีซครั้งที่ 2 และแนวทางแก้ปัญหาของกรีซและสเปน จึงอาจเห็นการฟื้นตัวของตลาดสินทรัพย์เสี่ยงสลับบ้างจากแรงเก็งกำไรทางเทคนิค แต่ความกังวลที่มีความเป็นไปได้สูงที่กรีซจะออกจากยูโรโซนยังเป็นปัจจัยสำคัญที่กดดันตลาดจน กว่าจะมีความชัดเจน 
อย่างไรก็ตาม ในระยะสั้นเชื่อว่าตลาดสินทรัพย์เสี่ยงยังผันผวนและสถานการณ์สามารถเปลี่ยนแปลงได้ตลอดเวลา การเก็งกำไรด้วยกองทุนรวมทั่วไปในระหว่างวันอาจเสี่ยงเกินไป จึงแนะนำกองทุนรวมประเภท ETF 
สำหรับนักลงทุนที่รอจังหวะการลงทุนระยะยาวมองว่า หลายตลาดปรับตัวลงค่อนข้างมากแล้ว จึงแนะนำให้เริ่มทยอยเก็บสะสมกองทุนรวมทองคำและกองทุนที่เน้นตลาดเกิดใหม่ นอกจากกองทุนเปิดทั่วไปแล้ว ถึงเวลาสะสมกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) 
“นักลงทุนที่ถือกองทุนเปิดเค สตราทีจิคดีเฟ็นซีฟ หุ้นระยะยาวปันผล (KSDLTF) อยู่ แนะนำให้เริ่มทยอยย้ายออกมายังกองทุน LTF บางส่วน เพื่อเพิ่มน้ำหนักการลงทุนในหุ้นไทย” นายสานุพงศ์ กล่าว 
ด้านนายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บลจ.ยูโอบี มองว่าขณะนี้น่าจะเป็นโอกาสที่จะเข้าลงทุนในดัชนีหุ้นจีน HShare หลังจากราคา ปรับตัวลงในช่วงหลายปีที่ผ่านมา โดยมองว่ามีโอกาสเติบโตและมีแนวโน้มที่มีผลการดำเนินการที่ดีในอนาคต จึงออกกองทุนเปิด ยูโอบี ซุปเปอร์ สไตรค์ ไชน่า 3 (UOBSSCH3) เสนอขายครั้งแรกและครั้งเดียวในวันที่ 30 พ.ค.26 มิ.ย. 2555 ลงทุนขั้นต่ำ 1 หมื่นบาท
กองทุนเน้นการลงทุนในหน่วยลงทุนของกองทุน Hang Seng HShare Index ETF ซึ่งเป็น ETF จดทะเบียนในตลาดหลักทรัพย์ฮ่องกง ตั้งเป้าผลตอบแทน 7% ภายใน 1 ปี 
ปัจจุบัน ตลาดหุ้นจีนเป็นตลาดที่สำนักวิจัยชั้นนำทั่วโลกให้น้ำหนักการลงทุนมากที่สุดในกลุ่มประเทศเศรษฐกิจเกิดใหม่ ส่วนดัชนี Hang Seng HShare ที่กองทุนจะเข้าลงทุน ปัจจุบันยังอยู่ในระดับที่น่าสนใจและต่ำกว่าระดับสูงสุดในปี 2554 ประมาณ 31% และต่ำกว่าระดับสูงสุดในปี 2550 ประมาณ 50% ส่วนแนวโน้มการเติบโตของกำไรของบริษัทจีน (HShare) ในปี 2555 เติบโตได้ดีที่ระดับ 13%
สำหรับภาวะเศรษฐกิจจีนจะเริ่มฟื้นตัวตั้งแต่ไตรมาส 3 ปี 2555 จากอัตราเงินเฟ้อที่เริ่มปรับตัวลงและจากราคาอาหารที่ลดลง โดยคาดว่าอัตราเงินเฟ้อในไตรมาส 2 และ 3 จะอยู่ที่ 3.30% และ 2.90% จากไตรมาสแรก อยู่ที่ 3.77% ซึ่งอัตราเงินเฟ้อที่มีแนวโน้มลดลงในครึ่งปีหลัง ทำให้ธนาคารกลางมี ความยืดหยุ่นในการใช้นโยบายทางการเงินผ่อนคลายมากขึ้น รวมทั้งคาดว่าการปรับลดการสำรองจะทำให้ธนาคารพาณิชย์ปล่อยเงินกู้เพื่อกระตุ้นการบริโภคและการลงทุนได้มากขึ้น ส่วนดัชนีภาคการผลิตของจีนปรับตัวดีขึ้นติดต่อกัน 5 เดือนจากต้นปี แม้ยอดขายค้าปลีกจะโตลดลง แต่ยังสูงราว 13-15%